**Likumprojekta "Grozījumi Kriminālprocesa likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Kriminālprocesa likumā" (turpmāk – Likumprojekts) izstrādāts, lai:   1. nodrošinātu normatīvā regulējuma atbilstību Padomes regulai (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei; 2. nodrošinātu normatīvā regulējuma atbilstību Eiropas Parlamenta un Padomes Regulai (ES) 2018/1805 (2018. gada 14. novembris) par iesaldēšanas rīkojumu un konfiskācijas rīkojumu savstarpējo atzīšanu, kā arī lai noteiktu, kādā kārtībā veic ārvalstī un Eiropas Savienības dalībvalstī piemērotas mantas konfiskācijas izpildi Latvijā; 3. risinātu citas ar likuma piemērošanu saistītas problēmas, piemēram, ārvalstī vai citā Eiropas Savienības dalībvalstī piemērotas mantas konfiskācijas izpildes Latvijā regulējumu un rīcību gadījumā, kad tiek saņemta informācija no Eiropas Savienības dalībvalsts par Latvijas pilsoņa izdošanu ārvalstij. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | | Pamatojums | 2017. gada 12. oktobrī Eiropas Savienības Padome pieņēma Padomes regulu (ES) 2017/1939, ar ko īsteno ciešāku sadarbību Eiropas Prokuratūras (EPPO) izveidei (turpmāk – EPPO regula), uz kuras pamata tiks izveidota Eiropas Prokuratūra.  Eiropas Prokuratūra tiek veidota ar mērķi aizsargāt Eiropas Savienības finanšu intereses. Eiropas Prokuratūra būs galvenā iestāde, kas būs atbildīgapar izmeklēšanu, kriminālvajāšanu un apsūdzības uzturēšanu tiesā par tādiem noziedzīgajiem nodarījumiem, kas skar Savienības finanšu intereses (piemēram, krāpšana, kas skar ES fondus).  Eiropas Prokuratūras izveidē šobrīd piedalās 22 ES dalībvalstis: Austrija, Beļģija, Bulgārija, Horvātija, Kipra, Čehija, Igaunija, Somija, Francija, Vācija, Grieķija, Itālija, Latvija, Lietuva, Luksemburga, Malta, Nīderlande, Portugāle, Rumānija, Slovākija, Spānija un Slovēnija.  Apvienotā Karaliste, Īrija, Dānija, Zviedrija, Ungārija un Polija šobrīd Eiropas Prokuratūrā nepiedalās, lai gan Zviedrija šobrīd ir uzsākusi izvērtēt tās iespējas pievienoties Eiropas Prokuratūrai nākotnē.  Savukārt 2018. gada 14. novembrī Eiropas Parlaments un Eiropas Savienības Padome pieņēma Eiropas Parlamenta un Padomes Regulu (ES) 2018/1805 (2018. gada 14. novembris) par iesaldēšanas rīkojumu un konfiskācijas rīkojumu savstarpējo atzīšanu (turpmāk – Konfiskācijas regula). Saskaņā ar Konfiskācijas regulas 41. pantu šo regulu sāks piemērot visās Eiropas Savienības dalībvalstīs, izņemot Dāniju un Īriju, sākot ar 2020. gada 19. decembri.  Konfiskācijas regulas mērķis ir uzlabot iesaldēšanas rīkojumu un konfiskācijas rīkojumu savstarpēju atzīšanu un izpildi.  Ar grozījumiem Kriminālprocesa likumā (turpmāk – KPL), kas stājās spēkā 2017. gada 1. augustā, tika izdarīti būtiski grozījumi KPL 60. nodaļā "Spriedumu, lēmumu un prokurora priekšrakstu spēkā stāšanās, nodošana izpildei un izpildes kārtība attiecībā uz mantas konfiskāciju" tajā skaitā papildinot KPL ar mantiska rakstura nolēmumu nodošanas izpildei kārtību. Taču KPL C daļas regulējums un 2012. gada 19. jūnija Ministru kabineta noteikumi Nr. 431 "Kārtība, kādā mantas konfiskācijas rezultātā iegūtos naudas līdzekļus vai mantu sadala ar ārvalstīm, un kārtība, kādā naudas līdzekļus pārskaita uz ārvalstīm" (turpmāk – MK noteikumi) kopā ar minētajiem 2017. gada 1. augusta grozījumiem netika vērtēti, jo tika paredzēts KPL C daļu un MK noteikumus pārskatīt vienlaikus ar Konfiskācijas regulas ieviešanas jautājumiem. Ņemot vērā minēto, nepieciešams izdarīt grozījumus vairākās KPL C daļas normās un attiecīgi arī MK noteikumos attiecībā uz mantas konfiskācijas izpildes jautājumiem.  Tāpat sakarā ar dažādām praksē konstatētām neskaidrībām normatīvā regulējuma piemērošanā, darba grupā Kriminālprocesa likuma C daļas "Starptautiskā sadarbība krimināltiesiskajā jomā" grozījumu izstrādei tika izstrādāti grozījumi arī citās KPL C daļas normās. |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **EPPO regula**  Eiropas prokuratūra tiks veidota kā decentralizēta ES prokuratūra. Centrālais līmenis un galvenā Eiropas Prokuratūras mītne atradīsies Luksemburgā. Eiropas Prokuratūras centrālais līmenis aptver Eiropas galveno prokuroru, kas būs Eiropas Prokuratūras vadītājs un organizēs Eiropas Prokuratūras darbu, un Eiropas prokurorus, kas uzraudzīs izmeklēšanu, kriminālvajāšanu un apsūdzības uzturēšanu tiesā, kā arī piedalīsies Eiropas Prokuratūras Kolēģijas un Pastāvīgo palātu darbā. Kolēģija sastāv no Eiropas galvenā prokurora un visu dalībvalstu Eiropas Prokuroriem, un tā ir atbildīga par Eiropas Prokuratūras vispārējo uzraudzību, tā pieņem lēmumus par stratēģiskiem jautājumiem (piemēram, Kolēģija pieņem Eiropas Prokuratūras reglamentu). Pastāvīgās palātas pārrauga un vada izmeklēšanu un kriminālvajāšanu, ko veic Eiropas deleģētie prokurori. Pastāvīgo palātu vada Eiropas galvenais prokurors vai viens no Eiropas galvenā prokurora vietniekiem, vai Eiropas prokurors, kurš iecelts par Pastāvīgās palātas priekšsēdētāju. Papildus priekšsēdētājam Pastāvīgajā palātā darbojas vēl divi pastāvīgie locekļi – Eiropas prokurori. Pastāvīgās palātas sanāksmēs piedalās arī Eiropas prokurori, kuri uzrauga savu dalībvalstu lietas, kas tiek skatītas konkrētajā Pastāvīgajā palātā, ņemot vērā, ka Pastāvīgā palāta rīkojas ar tā Eiropas prokurora starpniecību, kurš uzrauga izmeklēšanu vai kriminālvajāšanu. Savukārt EPPO regulas 28. panta 4. punkts nosaka izņēmuma gadījumus, kad lietu uzraugošais Eiropas prokurors var pieņemt motivētu lēmumu, lai pats personīgi veiktu izmeklēšanu.  Savukārt decentralizētais līmenis būs Eiropas deleģētie prokurori, kas būs integrēti katras dalībvalsts tiesību sistēmā, un kuru uzdevums būs lietu izmeklēšana, kriminālvajāšana un apsūdzības uzturēšana tiesā. EPPO regulas 13. panta 1. punkts nosaka, ka Eiropas deleģētie prokurori rīkojas Eiropas Prokuratūras vārdā savās attiecīgajās dalībvalstīs, un viņiem ir tādas pašas pilnvaras kā valsts prokuroriem attiecībā uz izmeklēšanu, kriminālvajāšanu un lietas nodošanu tiesai. Tāpat minētais punkts nosaka, ka Eiropas deleģētiem prokuroriem ir pilnvaras uzturēt apsūdzību tiesā, piedalīties pierādījumu iegūšanā un izmantot pieejamos tiesiskās aizsardzības līdzekļus saskaņā ar valsts tiesību aktiem.  EPPO regula ir tieši piemērojama, bet ņemot vērā, ka, kā iepriekš minēts, saskaņā ar EPPO regulu Eiropas deleģētie prokurori un atsevišķos gadījumos Eiropas prokurors veic izmeklēšanu, kriminālvajāšanu un apsūdzības uzturēšanu tiesā saskaņā ar dalībvalstu tiesību aktiem, Kriminālprocesa likumā (turpmāk – KPL) nepieciešams veikt atsevišķus grozījumus, lai dotu pilnvaras Eiropas deleģētajiem prokuroriem un Eiropas prokuroram veikt kriminālprocesu saskaņā ar KPL noteikumiem.  Tāpēc likumprojekta 1. pants paredz, ka Eiropas prokurors, Eiropas deleģētais prokurors un asistējošais Eiropas deleģētais prokurors veic izmeklēšanu, kriminālvajāšanu un apsūdzības uzturēšanu tiesā saskaņā ar EPPO regulā un KPL noteikto. Tādējādi Eiropas prokurors, Eiropas deleģētie prokurori un asistējošais Eiropas deleģētais prokurors varēs veikt kriminālprocesu saskaņā ar KPL noteikumiem tiktāl, ciktāl EPPO regula neparedz citus noteikumus.  Ņemot vērā, ka KPL prokurori pilda dažādas funkcijas, likumprojekta 1. pants arī paredz, ka Eiropas prokuratūras lietvedībā esošajos kriminālprocesos Eiropas prokurors pilda amatā augstāka prokurora un Ģenerālprokuratūras Krimināltiesiskā departamenta virsprokurora funkcijas līdz gala nolēmuma spēkā stāšanās, ciktāl tas nav pretrunā ar EPPO regulā un KPL noteikto. Tādējādi tiek paredzēta iespēja, ka Eiropas Prokuratūras lietās var tikt veiktas funkcijas, ko "vietējos" kriminālprocesos pilda amatā augstāks prokurors un Ģenerālprokuratūras Krimināltiesiskā departamenta virsprokurors. Šīs funkcijas Eiropas Prokuroram ir paredzētas līdz sprieduma spēkā stāšanās brīdim, ņemot vērā, ka EPPO regula nosaka, ka Eiropas Prokuratūra par lietu ir atbildīga līdz sprieduma pieņemšanas brīdim.  Ņemot vērā, ka Eiropas Prokurors var atrasties prombūtnē, likumprojekta 2. pants paredz grozīt KPL 45. panta otro daļu, nosakot iespēju Eiropas Prokuroram noteikt kādu no Eiropas deleģētajiem prokuroriem par amatā augstāku prokuroru. Tādējādi Eiropas Prokurora prombūtnē arī būtu iespējams veikt, piemēram, izmeklēšanas darbības, kurām nepieciešama amatā augstāka prokurora piekrišana.  Lai nodrošinātu KPL atbilstību EPPO regulas regulējumam, KPL nepieciešami arī citi papildus grozījumi. Lai nodrošināt, ka Eiropas prokurora prombūtnes laikā kāds no Eiropas deleģētajiem prokuroriem varētu veikt amatā augstāka prokurora funkcijas, likumprojekta 2. pants paredz iespēju Eiropas prokuroram pilnvarot kādu no Eiropas deleģētajiem prokuroriem pildīt amatā augstāka prokurora funkcijas.  Likumprojekta 3. pants paredz KPL 57. pantā"Lēmuma par noraidīšanu vai atteikšanos noraidīt pārsūdzēšana" noteikt, ka ārpus tiesas sēdes pieņemtu Eiropas deleģētā prokurora lēmumu par noraidīšanu vai atteikšanos noraidīt 10 dienu laikā var pārsūdzēt Eiropas prokuroram.  EPPO regulas 29. pants "Privilēģiju un imunitāšu atcelšana" nosaka, ka, ja Eiropas Prokuratūras izmeklēšanā ir iesaistītas personas, kuru privilēģijas vai imunitāte ir aizsargāta ar valsts tiesību aktiem, un šādas privilēģijas vai imunitāte traucē veikt konkrēto izmeklēšanu, Eiropas galvenais prokurors iesniedz motivētu rakstisku pieprasījumu par to atcelšanu saskaņā ar minētajos valsts tiesību aktos noteiktajām procedūrām. KPL kriminālprocesuālā imunitāte regulēta 8. nodaļā. KPL 118. panta septītā daļa nosaka, ka lūgumu atļaut ārvalsts diplomāta saukšanu pie kriminālatbildības ģenerālprokurors iesniedz Ārlietu ministrijai tālākai izlemšanai diplomātiskā  ceļā. Tāpēc Likumprojekta 4. pants paredz papildināt KPL 118. panta septīto daļu, nosakot, ka lūgumu atļaut ārvalsts diplomāta saukšanu pie kriminālatbildības Ārlietu ministrijai var iesniegt arī Eiropas Galvenais prokurors. Savukārt izmaiņas 120. pantā nav nepieciešams veikt, jo pantā minētās imunitātes atcelšanu saskaņā ar 120. panta sestajā daļā ir tiesīgs pieprasīt prokurors, savukārt saskaņā ar Likumprojekta 1. pantu Eiropas deleģētajam prokuroram un Eiropas prokuroram būs tiesības pieprasīt šādas imunitātes atcelšanu, ņemot vērā, ka Eiropas deleģētie prokurori un Eiropas Prokurors varēs veikt izmeklēšanu, kriminālvajāšanu un apsūdzības uzturēšanu tiesā saskaņā KPL regulējumu.  Likumprojekta 5. pants paredz papildināt KPL 375.1 panta ceturtās daļas 2. punktu, nosakot, ka lēmumu par atļauju iepazīties ar krimināllietas materiāliem vai to daļu vai par atteikumu iepazīties ar krimināllietas materiāliem var pieņemt arī Eiropas prokurors, vienlaikus KPL 375.1 panta sestajā daļā nosakot, ka šāds Eiropas prokurora lēmums nav pārsūdzams.  Likumprojekta 6. pants paredz papildināt KPL 378. pantu ar 1.2 daļu, kas noteiktu, ka, ja kriminālprocesā nepieciešams saņemt Eiropas Prokuratūras Pastāvīgās palātas lēmumu, procesa virzītājs kriminālprocesu var apturēt līdz laikam, kad saņemts Eiropas Prokuratūras Pastāvīgās palātas lēmums. Ņemot vērā, ka Eiropas Prokuratūras reglaments regulēs Eiropas Prokuratūras Pastāvīgo palātu darbības principus, tajā skaitā arī lēmumu pieņemšanas termiņus, un tā kā tie var atšķirties no KPL paredzētajiem termiņiem un paildzināt atsevišķu kriminālprocesuālo lēmumu pieņemšanu, nepieciešams noteikt iespēju apturēt kriminālprocesu gadījumos, kad nepieciešams saņemt Eiropas Prokuratūras Pastāvīgās palātas lēmumu. Paredzot šādu iespēju apturēt kriminālprocesu, uz šo noteikumu attiektos arī KPL 389. panta trešā daļa, kas nosaka, ka personas tiesību ierobežošanas termiņi pirmstiesas kriminālprocesā, kas minēti KPL 389. panta pirmajā un 1.1 daļā tiek apturēti, ja tiek apturēts kriminālprocess.  Attiecībā par Likumprojekta 7. pantu EPPO regulas 25. panta 6. daļa nosaka, ka, ja Eiropas Prokuratūras un valstu kriminālvajāšanas iestādēm ir domstarpības par to, vai noziedzīgā rīcība ir EPPO regulas 22. panta 2. vai 3. punkta vai EPPO regulas 25. panta 2. vai 3. punkta darbības jomā, valsts iestādes, kas ir kompetentas lemt par kompetenču sadalījumu attiecībā uz kriminālvajāšanu valsts līmenī, nolemj, kā kompetencē ir izmeklēt minēto lietu. Punkts arī nosaka, ka dalībvalsts precizē valsts iestādi, kas pieņems lēmumu par kompetences sadalījumu. Regulas 22. panta 2. un 3. punkts nosaka Eiropas Prokuratūras kompetenci pār noziedzīgiem nodarījumiem, kas nesaraujami saistīti ar Eiropas Prokuratūras kompetencē esošu noziedzīgu nodarījumu (piemēram, dokumentu viltošana, kas saistīta ar Eiropas Savienības līdzekļu krāpšanu). Savukārt EPPO regulas 25. panta 2. vai 3. punkts saistīts ar Eiropas Prokuratūras kompetenci gadījumos, kad kaitējums, ko noziedzīgais nodarījums radījis Eiropas Savienības finanšu interesēm, ir mazāks par 10 000 euro un gadījumiem, kad Eiropas Prokuratūra nolemj neīstenot savu kompetenci. Savukārt citi strīdi par kompetenci saskaņā ar EPPO regulas 40. pantu piekrīt Eiropas Savienības Tiesai.  Šobrīd KPL 387. panta četrpadsmitā daļa nosaka, ka izmeklēšanas iestāžu strīdus par noziedzīgu nodarījumu piekritību izšķir ģenerālprokurors. Likumprojekta 7. pants paredz papildināt KPL 387. panta četrpadsmito daļu, nosakot, ka Ģenerālprokurors EPPO regulā noteiktajos gadījumos var izšķirt arī izmeklēšanas iestāžu un Eiropas Prokuratūras strīdus par noziedzīgu nodarījumu piekritību.  EPPO regulas 120. panta 2. punkts nosaka, ka Eiropas Prokuratūra īsteno savu kompetenci attiecībā uz jebkuru nodarījumu, kas ir tās kompetencē un kas ir izdarīts no dienas, kad EPPO regula stājusies spēkā, proti, 2017. gada 20. novembra. Eiropas prokuratūrai ir tiesības īstenot pārņemšanas tiesības saskaņā ar EPPO regulas 27. pantu, kas nosaka, ka tā var no dalībvalstīm pārņemt jau uzsāktās lietas, kas ir tās kompetencē. Tāpēc likumprojekta 22. pants paredz KPL noteikt pārejas noteikumu, kas paredz, ka Eiropas prokuratūras kompetences lietas, kurās kriminālprocess ir uzsākts pēc 2017. gada 20. novembra, turpina procesa virzītājs, kuram piekritīga konkrētā lieta, izņemot gadījumus, ja Eiropas Prokuratūra īsteno pārņemšanas tiesības, kas noteiktas EPPO regulas 27. pantā.  **Konfiskācijas regula**  Konfiskācijas regulas 39. pants noteic, ka šī regula, sākot ar 2020. gada 19. decembri starp dalībvalstīm, kurām tā saistoša, aizstāj Padomes pamatlēmuma 2003/577/TI (2003. gada 22. jūlijs) par to, kā Eiropas Savienībā izpilda īpašuma vai pierādījumu iesaldēšanas rīkojumus (turpmāk – Pamatlēmums 2003/577/TI), un Padomes Pamatlēmuma 2006/783/TI (2006. gada 6. oktobris) par savstarpējas atzīšanas principa piemērošanu konfiskācijas rīkojumiem prasības (turpmāk – Pamatlēmums 2006/783/TI) noteikumus. Konfiskācijas regulas mērķis ir uzlabot iesaldēšanas rīkojumu un konfiskācijas rīkojumu savstarpējo atzīšanas un izpildes procedūru, neparedzot ieviest jaunus tiesiskus mehānismus, sodus vai sankcijas. Ievērojot minēto, darba grupā tika nolemts, ka KPL 75. nodaļā, kas paredz regulējumu, kādā notiek Eiropas Savienības dalībvalstī piemērotas mantas konfiskācijas izpildīšana, KPL 81. nodaļā, kurā noteikta kārtība, kādā notiek Latvijā pieņemtā nolēmuma par mantiska rakstura piedziņu, nolēmuma par mantas konfiskāciju un nolēmuma par alternatīvo sankciju izpildīšanu Eiropas Savienības dalībvalstī, KPL 82. nodaļā, kurā ir paredzēta kārtība, kādā notiek palīdzība ārvalstij procesuālo darbību veikšanā, tai skaitā paredzēta kārtība, kādā notiek Eiropas Savienības dalībvalsts procesuālā nolēmuma par mantas nodrošināšanu konfiskācijai izpilde Latvijā, kā arī KPL 83. nodaļā, kurā ir noteikta kārtība, kādā tiek sagatavoti lūgumi ārvalstij par procesuālās darbības veikšanu, nepieciešams ietvert vispārēja rakstura normas ar atsauci uz Konfiskācijas regulu.  Tādējādi Likumprojekta 12., 19., 20. un 21. pantos ir paredzēta vispārēja atsauce uz Konfiskācijas regulu, nosakot, ka no Eiropas Savienības dalībvalstīm saņemtie tiesiskās palīdzības lūgumi un tiesu nolēmumi par mantas konfiskāciju, kā arī Latvijas kompetento iestāžu sagatavotie tiesiskās palīdzības lūgumi un tiesu nolēmumi par mantas konfiskāciju ir izpildāmi Konfiskācijas regulā noteiktajā kārtībā.  Likumprojekta 12. pants paredz KPL 793. panta pirmajā daļā noteikt kārtību, kādā notiek Eiropas Savienības dalībvalsts, kurai saistošas Konfiskācijas regulas prasības, nolēmuma par mantas konfiskāciju izpilde Latvijā. Attiecīgi KPL 793. panta pirmajā daļā tiek noteikts, ka nolēmumu par mantas konfiskāciju, kuru izdevusi Eiropas Savienības dalībvalsts, kurai saistošas Konfiskācijas regulas prasības, izpilda Konfiskācijas regulā noteiktajā kārtībā, savukārt attiecībā uz Eiropas Savienības dalībvalstīm, kurām nav saistoša Konfiskācijas regula, piemērojama šajā KPL nodaļā noteiktā kārtība. Konfiskācijas regulai nav pievienojusies Dānija un Īrija, līdz ar to arī turpmāk, saņemot lūgumus par nolēmuma par mantas konfiskāciju izpildi Latvijā no šīm valstīm, tie tiks izskatīti KPL 75. nodaļas kārtībā.  Nemainīgs paliek tiesiskais regulējums attiecībā uz ārvalstīm, kuras nav Eiropas Savienības dalībvalstis un ar kurām tiesiskā sadarbība notiek, pamatojoties uz starptautiskām konvencijām vai uz savstarpējības principa pamata. Tiesiskā sadarbība ar minētajām valstīm arī turpmāk notiks saskaņā ar KPL regulējumu, kas paredz lūgumu par mantas konfiskāciju izpildi Latvijā.  Likumprojekta 19. pants paredz izteikt KPL 837. panta pirmo daļu jaunā redakcijā, nosakot, ka, ja nav iespējams izpildīt Latvijā pieņemto nolēmumu par mantas konfiskāciju, jo notiesātā dzīvesvieta (juridiskajai personai — reģistrētā juridiskā adrese), tam piederošais īpašums vai tā ienākumi ir citā Eiropas Savienības dalībvalstī, nolēmumu par mantas konfiskāciju nosūta izpildei Regulā Nr. 2018/1805 noteiktajā kārtībā. Ja nolēmums par mantas konfiskāciju jānosūta Eiropas Savienības dalībvalstij, kurai nav saistoša Regula Nr. 2018/1805, tiesa nolēmumu par mantas konfiskāciju kopā ar īpašas formas apliecinājumu nosūta Tieslietu ministrijai šajā nodaļā noteiktajā kārtībā. Tādējādi minētajā normā papildus jau spēkā esošajam regulējumam tiek noteikta rīcība, kādā nolēmumu par mantas konfiskāciju nosūta izpildīšanai Eiropas Savienības dalībvalstij, kurai saistošas Konfiskācijas regulas prasības. Nosūtot tiesas pieņemtos nolēmumus par mantas konfiskāciju uz Eiropas Savienības dalībvalstīm, jāņem vērā Konfiskācijas regulas prasības. Tomēr pašu lūgumu par tiesas nolēmumu par mantas konfiskāciju atzīšanu un izpildi nosūtīšana arī turpmāk notiks ar Tieslietu ministrijas starpniecību.  Konfiskācijas regulai nav pievienojusies Dānija un Īrija, līdz ar to arī turpmāk, nosūtot lūgumus par nolēmuma par mantas konfiskāciju izpildi Eiropas Savienības dalībvalstī, jāņem vērā KPL 81. nodaļā noteiktā kārtība.  Nemainīgs paliek tiesiskais regulējums attiecībā uz ārvalstīm, kuras nav Eiropas Savienības dalībvalstis un ar kurām tiesiskā sadarbība notiek, pamatojoties uz starptautiskām konvencijām vai uz savstarpējības principa pamata. Tiesiskā sadarbība ar minētajām valstīm arī turpmāk notiks saskaņā ar KPL regulējumu, kas paredz lūgumu par mantas konfiskāciju izpildi Latvijā.  Likumprojekta 20. pants paredz izteikt jaunā redakcijā KPL 860. panta pirmo daļu, nosakot, ka Eiropas Savienības dalībvalsts pieprasīta aresta uzlikšana mantai Latvijā notiek saskaņā ar Regulā Nr. 2018/1805 noteikto kārtību. Eiropas Savienības dalībvalsts, kurai nav saistoša Regula Nr. 2018/1805, pieprasīta aresta uzlikšana mantai vai kratīšana Latvijā notiek šajā nodaļā noteiktajā kārtībā, pamatojoties uz Eiropas Savienības dalībvalsts kompetentās iestādes izdotu procesuālo nolēmumu par mantas nodrošināšanu konfiskācijai vai pierādījumu iegūšanas nodrošināšanu, kuram pievienots apliecinājums. Tādējādi minētajā norma papildus jau spēkā esošajam regulējumam tiek noteikta rīcība, kādā notiek Eiropas Savienības dalībvalsts, kurai saistoša Konfiskācijas regula, procesuālā nolēmuma par mantas nodrošināšanu konfiskācijai vai pierādījumu iegūšanas nodrošināšanu izpilde Latvijā. Konfiskācijas regulai nav pievienojusies Dānija un Īrija, līdz ar to arī turpmāk, saņemot tiesiskās palīdzības lūgumus par aresta uzlikšana mantai no šīm valstīm, tie tiks izskatīti KPL 860. panta kārtībā.  Nemainīgs paliek tiesiskais regulējums attiecībā uz ārvalstīm, kuras nav Eiropas Savienības dalībvalstis un ar kurām tiesiskā sadarbība notiek, pamatojoties uz starptautiskām konvencijām vai uz savstarpējības principa pamata. Tiesiskā sadarbība ar minētajām valstīm arī turpmāk notiks saskaņā ar KPL regulējumu, kas paredz lūgumu par mantas konfiskāciju izpildi Latvijā.  Likumprojekta 21. pants paredz izteikt jaunā redakcijā KPL 880. panta pirmo daļu, nosakot, ka aresta uzlikšana mantai citā Eiropas Savienības dalībvalstī notiek saskaņā ar Regulā Nr. 2018/1805 noteikto kārtību. Aresta uzlikšana mantai citā Eiropas Savienības dalībvalstī, kurai nav saistoša Regula Nr. 2018/1805, notiek šajā nodaļā noteiktajā kārtībā, pamatojoties uz pirmstiesas procesā procesa virzītāja pieņemtu un izmeklēšanas tiesneša apstiprinātu lēmumu par aresta uzlikšanu mantai. Kratīšana citā Eiropas Savienības dalībvalstī tiek izdarīta, pamatojoties uz izmeklēšanas tiesneša pieņemtu lēmumu par kratīšanu. Tādējādi minētajā normā papildus jau spēkā esošajam regulējumam tiek noteikta rīcība, kādā notiek lēmuma par aresta uzlikšanu mantai Eiropas Savienības dalībvalstī, kurai saistošas Konfiskācijas regulas prasības.  Nemainīgs paliek tiesiskais regulējums attiecībā uz ārvalstīm, kuras nav Eiropas Savienības dalībvalstis un ar kurām tiesiskā sadarbība notiek, pamatojoties uz starptautiskām konvencijām vai uz savstarpējības principa pamata. Tiesiskā sadarbība ar minētajām valstīm arī turpmāk notiks saskaņā ar KPL regulējumu, kas paredz lūgumu par mantas konfiskāciju izpildi Latvijā.  **Citi grozījumi KPL C daļā**  Likumprojekta 8. pants paredz KPL 683. pantu papildināt ar sesto daļu, nosakot, ka Ģenerālprokuratūra, saņemot informāciju no Eiropas Savienības dalībvalsts par trešās valsts lūgumu par Latvijas pilsoņa izdošanu, lemj par iespēju uzsākt kriminālprocesu un Eiropas apcietinājuma lēmuma pieņemšanu, ja ir konstatēti nosacījumi tā pieņemšanai.  Šobrīd praksē ir radušās neskaidrības sakarā ar Eiropas Savienības Tiesas 2016. gada 6. septembra spriedumu lietā C-182/15 *Petruhhin*, proti, Eiropas Savienības Tiesa spriedumā ir secinājusi, ka gadījumā, ja dalībvalsts, uz kuru ir pārvietojies Savienības pilsonis, kurš ir kādas citas dalībvalsts pilsonis, ir saņēmusi tādas trešās valsts izdošanas lūgumu, ar kuru pirmā dalībvalsts ir noslēgusi izdošanas līgumu, tai ir pienākums informēt dalībvalsti, kuras pilsonība ir minētajam pilsonim, un attiecīgā gadījumā pēc šīs pēdējās dalībvalsts lūguma nodot tai minēto pilsoni atbilstoši Padomes 2002. gada 13. jūnija Pamatlēmuma 2002/584/TI par Eiropas apcietināšanas orderi un par nodošanas procedūrām starp dalībvalstīm, kas grozīts ar Padomes 2009. gada 26. februāra Pamatlēmumu 2009/299/TI, noteikumiem, ar nosacījumu, ka šai dalībvalstij atbilstoši tās valsts tiesībām ir kompetence veikt kriminālvajāšanu attiecībā uz šo personu par ārpus tās valsts teritorijas izdarītajiem nodarījumiem.  Saistībā ar minēto Eiropas Savienības Tiesas spriedumu tika veikti grozījumi KPL 704. pantā, kas stājās spēkā 2018. gada 25. oktobrī, paredzot prokurora rīcību gadījumos, kad Latvijas Republikā tiek veikta no ārvalsts saņemta izdošanas lūguma pārbaude par citas Eiropas Savienības dalībvalsts pilsoņa izdošanu. Savukārt jautājumā par kārtību, kādā tiek izskatīti Eiropas Savienības dalībvalsts lūgumi par iespēju pārņemt Latvijas valsts pilsoņus, lai veiktu kriminālvajāšanu attiecībā uz šo personu par ārpus tās valsts teritorijas izdarītajiem nodarījumiem, atsevišķi grozījumi KPL netika veikti un tika piemērots KPL 65. nodaļā ietvertais regulējums attiecībā uz Eiropas apcietinājuma lēmuma pieņemšanas kārtību.  Lai gan KPL nosaka kārtību, kādā var tikt pieņemts Eiropas apcietināšanas lēmums, praksē ir secināts, ka, lai efektīvi nodrošinātu Latvijas pilsoņu aizsardzību gadījumos, kad ir saņemta informācija no citām Eiropas Savienības dalībvalstīm par ārvalstu lūgumu par Latvijas pilsoņa izdošanu, ir nepieciešams pilnveidot kriminālprocesuālo regulējumu un attiecīgi paredzēts izdarīt grozījumu KPL 683. pantā. Līdz ar to turpmāk atbilstoši KPL 683. panta sestajai daļai Ģenerālprokuratūra, saņemot informāciju no Eiropas Savienības dalībvalsts par trešās valsts lūgumu par Latvijas pilsoņa izdošanu, noskaidros, vai pret personu Latvijas Republikā ir uzsākts kriminālprocess par izdošanas lūgumā norādītiem noziedzīgiem nodarījumiem. Konstatējot, ka Latvijas Republikā pret personu jau ir uzsākts kriminālprocess par izdošanas lūgumā norādītajiem noziedzīgiem nodarījumiem, tiks vērtēts, vai konkrētajā kriminālprocesā pastāv priekšnosacījumi Eiropas apcietinājuma lēmuma pieņemšanai, un attiecīgi, pastāvot šādiem priekšnosacījumiem, lems par Eiropas apcietinājuma lēmuma pieņemšanu. Savukārt, ja tiks secināts, ka kriminālprocess par izdošanas lūgumā norādītajiem noziedzīgiem nodarījumiem pret personu nav uzsākts, tiks vērtēts jautājums, vai ir pamats šāda kriminālprocesa uzsākšanai, nepieciešamības gadījumā pieprasot papildu informāciju par konkrētās lietas apstākļiem. Ja uzsāktajā kriminālprocesā tiek konstatēti KPL 692. panta pirmajā daļā minētie nosacījumi personas izdošanai uz Latvijas Republiku, tiks lemts jautājums par Eiropas apcietinājuma lēmuma pieņemšanu.  Likumprojekta 9. pants paredz aizstāt KPL 785. panta pirmajā daļā vārdus "šajā pašā nolēmumā noteikto kompensāciju cietušajam, procesuālo izdevumu atlīdzību un maksājumu cietušo atbalsta fondam vai organizācijai" ar vārdiem "kā arī nolēmuma, ar kuru noteikta kompensācija cietušajam, procesuālo izdevumu atlīdzība un maksājums cietušo atbalsta fondam vai organizācijai”.  Praksē tiesneši ir saskārušies ar problēmām, vērtējot saņemtos Eiropas Savienības dalībvalstu lūgumus par mantiska rakstura piedziņu, proti, vai ir iespējams piedzīt procesuālos izdevumus, ja nolēmumā naudas sods nav noteikts kā pamatsods, un nepamatoti atsakot izpildīt tādus Eiropas Savienības dalībvalstu lūgumus par mantiska rakstura piedziņu, kuros personai, piemēram, ir piemērots brīvības atņemšanas sods un ir noteikta procesuālo izdevumu atlīdzība, kuru nepieciešams piedzīt.  Šobrīd spēkā esošā KPL 785. panta pirmā daļa nosaka, ka, lai būtu iespējams piedzīt procesuālos izdevumus, lūgumam jābūt pievienotam lēmumam par noteikto naudas sodu.  Turpretī saskaņā ar Padomes Pamatlēmuma 2005/214/TI (2005. gada 24. februāris) par savstarpējas atzīšanas principa piemērošanu attiecībā uz finansiālām sankcijām (turpmāk – Pamatlēmums 2005/214/TI) 1. panta a) punktā definīciju “lēmums” ir galīgais lēmums, ar ko fiziskai vai juridiskai personai prasa samaksāt finansiālu sankciju, ko pieņēmusi a) punktā i); ii); iii); iv) apakšpunktā minētās iestādes. Savukārt Pamatlēmuma 2005/214/TI 1. panta b) punktā noteikts, ka “finansiāla sankcija” ir pienākums maksāt: i) ar lēmumu noteikto naudas summu sakarā ar notiesāšanu par nodarījumu; ii) kompensāciju cietušajiem, kas piespriesta ar to pašu lēmumu, ja cietušais nevar būt civilprasītājs tiesvedībā un ja tiesa rīkojas tās krimināltiesiskā jurisdikcijā; iii) naudas summu, kas sedz tā tiesas vai administratīvā procesa izdevumus, kurā pieņem lēmumu; iv) ar to pašu lēmumu noteikto naudas summu par labu sabiedriskam fondam vai cietušo atbalsta organizācijai.  Izvērtējot Pamatlēmuma 2005/214/TI 1. pantu, secināms, ka b) punktā ietverts pastāvīgs “finansiālu sankciju” uzskaitījums, kuru piedziņu dalībvalstij jāizpilda, ja ir pieņemts a) punktā noteiktajam atbilstošs lēmums. Līdz ar to, lai Latvijā izpildītu Eiropas Savienības dalībvalsts pieņemtu nolēmumu par mantiska rakstura piedziņu, tajā naudas sods nav jānosaka kā pamatsods.  Tādējādi KPL 785. pantā tiks paredzēts, ka Latvijā ir izpildāms arī tāds nolēmums par mantiska rakstura piedziņu, kurā obligāti nav jābūt piemērotam arī naudas sodam.  Likumprojekta 10. pants paredz KPL 791. panta pirmajā daļā izslēgt vārdus "par tādu pašu nodarījumu", tādējādi šo normu attiecinot uz visiem mantas konfiskācijas veidiem, ne tikai mantas konfiskāciju kā papildsodu, bet arī mantas īpašo konfiskāciju. Ievērojot minēto, Likumprojekta 10. pants paredz izslēgt KPL 791. panta otro daļu, ņemot vērā to, ka panta pirmā daļa ir attiecināma uz visiem konfiskācijas veidiem un papildus nav nepieciešams uzskaitīt atsevišķus mantas konfiskācijas veidus. Tādējādi, gadījumā, ja nākotnē likumā tiktu paredzēts jauns konfiskācijas veids, nebūs nepieciešams veikt grozījumus KPL 791. pantā.  Likumprojekta 10. pants paredz arī papildināt KPL 791. pantu ar 2.1 daļu, kas paredz, ka tiesa nolēmumā norāda, vai manta atdodama pēc piederības īpašniekam vai likumīgajam valdītājam vai mantas konfiskācijas veidu un konfiscējamo mantu.  Šobrīd KPL 791. pants paredz tikai Latvijā izpildāmās mantas konfiskācijas noteikšanas kārtību, taču saskaņā ar KPL 27.nodaļu “Rīcība ar noziedzīgi iegūtu mantu” ir iespējami divi rīcības modeļi attiecībā uz mantu, kura atzīta par noziedzīgi iegūtu, proti, noziedzīgi iegūtas mantas atdošana (KPL 357. pants) un noziedzīgi iegūtas mantas konfiskācija (KPL 358. pants). Minētais izriet arī no Krimināllikuma 70.11 panta ceturtās daļas, kas nosaka, ka noziedzīgi iegūtu mantu, līdzekļus, ko persona ieguvusi no šādas mantas realizācijas, kā arī noziedzīgi iegūtas mantas izmantošanas rezultātā gūtos augļus konfiscē, ja tā nav jāatdod īpašniekam vai likumīgam valdītājam. Savukārt attiecībā uz mantas konfiskācijas veidu norādāms, ka Latvijas krimināltiesiskajā regulējumā pastāv divu veidu mantas konfiskācija, proti, legālās mantas konfiskācija, kas tiek piemērota kā papildsods fiziskajai personai (Krimināllikuma 36. pants) vai piespiedu ietekmēšanas līdzeklis juridiskajai personai (Krimināllikuma 70.2 pants), un mantas īpašā konfiskācija, kas nav sods, bet ir procesuālais piespiedu līdzeklis un ir attiecināma uz noziedzīgi iegūtu mantas, noziedzīga nodarījuma izdarīšanas priekšmeta un ar noziedzīgu nodarījumu saistītās mantas konfiskāciju (Krimināllikuma VIII2 nodaļa).  Līdz ar to tiesai, pieņemot nolēmumu par ārvalstī piemērotas mantas konfiskācijas izpildīšanu, nolēmumā ir jānorāda Latvijas normatīvajos aktos paredzēta rīcība ar atdodamo vai konfiscējamo mantu, kas atbilst ārvalsts nolēmumā paredzētajai rīcībai ar atdodamo vai konfiscējamo mantu, tādējādi nodrošinot to, ka ir skaidri saprotams, kam un kādā veidā šis tiesas nolēmums ir jāizpilda. Kārtība, kādā izpildāma mantas atdošana, ir reglamentēta KPL 357. pantā, rīcība ar lietiskajiem pierādījumiem, dokumentiem, ar noziedzīgu nodarījumu saistīto mantu, kā arī citiem izņemtajiem priekšmetiem un vērtībām ir noteikta KPL 240. pantā, savukārt kārtība kādā nodod izpildei nolēmumu par mantas konfiskāciju un gadījumus, kad nolēmumu par mantas konfiskāciju nodod zvērinātam tiesu izpildītājam un kādos Valsts ieņēmumu dienestam, regulē KPL 634.1 pants. Detalizētāks skaidrojums par mantas atdošanas izpildi un mantas konfiskācijas izpildi pieejams Tieslietu ministrijas sagatavotajā Rokasgrāmatā rīcībai ar mantu kriminālprocesā.[[1]](#footnote-1)  Saskaņā ar iepriekš norādīto Likumprojekta 10. pants paredz papildināt KPL 791. pantu ar 2.2 daļu, kas paredz, ka tiesa nolēmumu nosūta izpildei atbilstoši šā likuma 634.1 pantā noteiktajam. Ja ārvalsts nolēmumā ir paredzēts noziedzīgi iegūtu mantu, lietisko pierādījumu, dokumentu, ar noziedzīgu nodarījumu saistīto mantu, kā arī citu izņemto priekšmetu atdot pēc piederības īpašniekam vai likumīgajam valdītājam, tiesa norāda rīcību ar tiem atbilstoši šā likuma 240. vai 357. pantā noteiktajam. Tiesa nosūta Tieslietu ministrijai pieņemtā lēmuma kopiju un informāciju par izpildes iestādi, kurai lēmums nosūtīts izpildei. Tādējādi KPL 791. pants tiek saskaņots ar grozījumiem KPL, kas stājās spēkā 2017. gada 1. augustā, ar kuriem tika izdarīti grozījumi KPL 60. nodaļā "Spriedumu, lēmumu un prokurora priekšrakstu spēkā stāšanās, nodošana izpildei un izpildes kārtība attiecībā uz mantas konfiskāciju" tajā skaitā papildinot KPL ar 634.1 pantu, kas nosaka mantiska rakstura nolēmuma nodošanas izpildei kārtību, kā arī ar KPL 240. un 357. pantu, kas nosaka galīgo rīcību ar lietiskajiem pierādījumiem, dokumentiem, ar noziedzīgu nodarījumu saistīto mantu, kā arī citiem izņemtajiem priekšmetiem un vērtībām un noziedzīgi iegūtas mantas atdošanu.  Likumprojekta 11. pants paredz KPL 792. pantā izslēgt vārdus “vai mantas” (attiecīgā locījumā), kā arī KPL 792. panta piektajā daļā aizstāt vārdus "iegūtās mantas" ar vārdiem "iegūto naudas līdzekļu", ņemot vērā to, ka mantas konfiskācijas izpildes rezultātā saskaņā ar KPL 634.1 pantu, Civilprocesa likumu un Noziedzīgi iegūtas mantas konfiskācijas izpildes likumu vienmēr tiek iegūti naudas līdzekļi, līdz ar to likumā nav paredzēts ar ārvalsti sadalīt mantu. Savukārt gadījumos, kad cita Eiropas Savienības dalībvalsts lūdz konfiscēt un atdot pēc piederības īpašniekam vai likumīgajam valdītājam kādu konkrētu mantu, tiesa lēmumā attiecīgi norāda, ka manta ir atdodama pēc piederības īpašniekam vai likumīgajam valdītājam un nosūta to izpildei KPL 357. pantā noteiktajā kārtībā.  Likumprojekta 11. pants paredz arī visā pantā aizstāt vārdus "konfiskācijas" ar vārdiem "konfiskācijas izpildes", ņemot vērā to, ka tikai konfiskācijas izpildes rezultātā tiek iegūti naudas līdzekļi, kurus KPL 792. pantā paredzēts sadalīt ar ārvalstīm. Tāpat arī termins “konfiskācijas izpilde” tiek lietots gan KPL 634.1 pantā, gan Civilprocesa likumā un Noziedzīgi iegūtas mantas konfiskācijas izpildes likumā, tādējādi ar šiem grozījumiem tiek vienādota terminoloģija attiecībā uz mantas konfiskācijas izpildi.  Ievērojot iepriekš minēto, arī KPL 792. panta nosaukums tiek izteikts jaunā redakcijā, izslēdzot no tā vārdus “vai mantas” un aizstājot vārdus "konfiskācijas" ar vārdiem "konfiskācijas izpildes".  Likumprojekta 12. pants paredz izteikt KPL 793. pantu jaunā redakcijā.  KPL 793. panta pirmajā daļā paredzēts noteikt, ka Eiropas Savienības dalībvalsts nolēmumu par mantas atdošanu īpašniekam vai likumīgajam valdītājam vai par mantas konfiskāciju (turpmāk — nolēmums par mantas konfiskāciju) izpilda Eiropas Parlamenta un Padomes regulā 2018/1805/ES par iesaldēšanas rīkojumu un konfiskācijas rīkojumu savstarpējo atzīšanu ieviešanu (turpmāk – Regula Nr. 2018/1805) noteiktajā kārtībā. Uz Eiropas Savienības dalībvalstīm, kurām nav saistoša Regula Nr. 2018/1805, piemērojama šajā nodaļā noteiktā kārtība.  Šobrīd KPL 793. panta pirmā daļa ietver nolēmuma par mantas konfiskāciju definīciju, kura paredz, ka nolēmums par mantas konfiskāciju ir Eiropas Savienības dalībvalsts nolēmums par mantas, noziedzīga nodarījuma rīku un noziedzīgi iegūtu līdzekļu konfiskāciju. Ņemot vērā to, ka šis uzskaitījums ir nepilnīgs un neaptver visus KPL un Krimināllikumā paredzētos mantas konfiskācijas veidus, kā arī neparedz mantas atdošanu īpašniekam vai likumīgajam valdītājam, tiek piedāvāts precizēt minēto definīciju un noteikt, ka nolēmums par mantas konfiskāciju ir Eiropas Savienības dalībvalsts nolēmums par mantas atdošanu īpašniekam vai likumīgajam valdītājam vai par mantas konfiskāciju, tādējādi šajā definīcijā ietverot visus mantas konfiskācijas veidus, neuzskaitot tos atsevišķi.  Savukārt KPL 793. panta otrajā daļā paredzēts noteikt Eiropas Savienības dalībvalsts nolēmuma par mantas konfiskāciju izpildīšanas pamatu Latvijā, nemainot līdz šim KPL 793. panta pirmās daļas 1. un 2. punktos paredzētos pamatus, savukārt 3. punktā svītrojot izpildīšanas pamatu – izpildraksts par šā lēmuma nodošanu izpildei –, ņemot vērā to, ka izpildraksts par lēmuma nodošanu izpildei tiek izdots tiesas nolēmuma izpildes procesā, tādējādi to nevar atzīt par pamatu Eiropas Savienības dalībvalsts nolēmuma par mantas konfiskāciju izpildīšanai.  Likumprojekta 13. pants paredz aizstāt KPL 795. panta pirmās daļas 4. punktā vārdu "izpildīšana" ar vārdiem "izpilde citā procesā". Līdz šim praksē nebija saprotama KPL 795. panta pirmās daļas 4. punkta piemērošanas kārtība, proti, tika uzskatīts, ka nolēmuma par mantas konfiskāciju izpildīšanas atlikšanas pamats ir šī paša nolēmuma izpildīšanas uzsākšana, taču tas neatbilst šā panta jēgai. Nosakot, ka viens no nolēmuma par mantas konfiskāciju izpildīšanas pamatiem var būt Latvijā uzsākta mantas konfiskācijas izpilde citā procesā, tiek precizēts, ka gadījumos, kad Latvijā jau ir uzsākta mantas konfiskācijas izpilde nacionālajā procesā, kas nav saistīts ar izskatāmo Eiropas Savienības dalībvalsts procesu, nolēmuma par mantas konfiskāciju izpildīšana var tikt atlikta.  KPL 795. otro daļu ir paredzēts izteikt jaunā redakcijā, nosakot ka tiesa, konstatējusi šā panta pirmajā daļā minētos iemeslus, atliek lēmuma par mantas konfiskāciju izpildīšanu, kā arī, ka tiesa par lēmuma izpildīšanas atlikšanu paziņo Tieslietu ministrijai. Ar minēto grozījumu tiek precizēts tas, ka nolēmuma par mantas konfiskācijas izpildīšanas atlikšana notiek, nevis nolēmuma izpildes stadijā, bet gan stadijā, kurā tiesa lemj par nolēmuma par mantas konfiskāciju atzīšanu, līdz ar to šādu lēmumu nevar pieņemt zvērināts tiesu izpildītājs, bet gan tikai tiesa.  Ņemot vērā iepriekš norādīto un Konfiskācijas regulas 21. panta un Pamatlēmuma 2006/783/TI 10. panta prasības, KPL 795. pantu paredzēts papildināt ar 2.1 daļu, kurā noteikts, ka, izbeidzot pastāvēt nolēmuma par mantas konfiskāciju izpildīšanas atlikšanas iemeslam, tiesa atjauno nolēmuma par mantas konfiskāciju izpildi un paziņo Tieslietu ministrijai.  Tāpat Likumprojekta 13. pants paredz papildināt KPL 795. panta trešo daļu ar norādi, ka Tieslietu ministrija informē nolēmuma pieņemšanas dalībvalsti par nolēmuma par mantas konfiskāciju izpildīšanas atjaunošanu. Konfiskācijas regulas 21. pants un Pamatlēmuma 2006/783/TI 10. pants nosaka, ka nolēmuma par mantas konfiskāciju izpildīšanas atlikšanas un atjaunošanas gadījumā izpildiestādei par to ir jāinformē izdevējiestāde, taču šobrīd KPL 795. panta trešā daļa paredz, ka Tieslietu ministrija informē nolēmuma pieņemšanas dalībvalsti tikai par nolēmuma par mantas konfiskāciju izpildīšanas atlikšanu. Tādējādi ar grozījumu KPL 795. panta trešajā daļā tiek panākta KPL normu atbilstība Konfiskācijas regulas 21. panta un Pamatlēmuma 2006/783/TI 10. panta prasībām.  Likumprojekta 14. pants paredz aizstāt visā KPL 797. pantā vārdus "rajona (pilsētas) tiesas tiesnesis" ar vārdu "tiesa". Spēkā esošā KPL 797. panta redakcija nav saskaņota ar KPL 793. pantu, kurā noteikts, ka viens no nolēmuma par mantas konfiskācijas izpildīšanas pamatiem Latvijā ir Latvijas tiesas lēmums par Latvijā izpildāmo mantas konfiskāciju, un 795. pantu, kurā noteikts, ka nolēmuma par mantas konfiskāciju izpildīšanas atlikšanu veic tiesa. Tādējādi ar Likumprojekta 14. pantu tiek noteikts, ka arī nolēmuma par mantas konfiskāciju atzīšana un izpildīšana ir tiesas, nevis tiesneša kompetence.  Tāpat kā Likumprojekta 10. pantā paredzētajos grozījumos KPL 791. pantā Likumprojekta 14. pants paredz papildināt KPL 797. pantu ar 1.1 daļu, kura nosaka, ka tiesa lēmumā norāda, vai manta ir atdodama pēc piederības īpašniekam vai likumīgajam valdītājam vai mantas konfiskācijas veidu un konfiscējamo mantu, kā arī izteikt panta otro daļu jaunā redakcijā, nosakot, ka tiesa lēmumu nosūta izpildei atbilstoši šā likuma 634.1 pantā noteiktajam. Ja nolēmumā par mantas konfiskāciju ir paredzēts noziedzīgi iegūtu mantu, lietisko pierādījumu, dokumentu, ar noziedzīgu nodarījumu saistīto mantu, kā arī citu izņemto priekšmetu atdot pēc piederības īpašniekam vai likumīgajam valdītājam, tiesa norāda rīcību ar tiem atbilstoši šā likuma 240. vai 357. pantā noteiktajam. Tiesa nosūta Tieslietu ministrijai pieņemtā lēmuma kopiju un informāciju par izpildes iestādi, kurai lēmums nosūtīts izpildei (skat. pamatojumu pie Likumprojekta 6. panta).  Tāpat Likumprojekta 14. pants paredz izteikt KPL 797. panta ceturtās daļas otro un trešo teikumu jaunā redakcijā, paredzot tiesai pienākumu informēt izpildes iestādi par lēmuma par Latvijā izpildāmo mantas konfiskāciju atcelšanu vai grozīšanu, ņemot vērā to, ka iepriekš KPL šādu pienākumu tiesai neparedzēja, kā rezultātā izpildes iestādes netika informētas par izmaiņām tām nodotajās izpildes lietās.  Likumprojekta 15. pants paredz papildināt KPL 798. panta pirmo daļu ar 4. punktu, nosakot, ka gadījumos, kad vienlaikus saņemti vairāki nolēmumi par mantas konfiskāciju, kas pieņemti attiecībā uz vienu personu, un attiecīgajai personai nav pietiekamu līdzekļu Latvijā, lai varētu izpildīt visus nolēmumus vai vairākus nolēmumus par mantas konfiskāciju attiecībā uz vienu īpašumu, tiesa, pieņemot lēmumu par to, kuru nolēmumu vai kurus nolēmumus par mantas konfiskāciju izpildīs, ņem vērā arī cietušo prasījumus un to atrašanās vietu. Šāds papildinājums izriet no Konfiskācijas regulas 26. panta 2. punkta, kas nosaka, ka pieņemot lēmumu, izpildiestāde, ja iespējams, par prioritārām uzskata cietušo intereses, kā arī tā ņem vērā visus pārējos attiecīgos apstākļus.  Likumprojekta 15. pants paredz papildināt KPL 798. pantu ar 1.1 daļu, paredzot rīcību gadījumos, kad pie vienādiem apstākļiem tiesai ir jāizlemj, kuru no vairākiem nolēmumiem par mantas konfiskāciju izpildīt, ja attiecībā uz vienu īpašumu vienlaikus spēkā ir Latvijas tiesas izdots nolēmums, kas paredz mantas konfiskāciju, un citas Eiropas Savienības dalībvalsts izdots tiesas nolēmums. Ar vienādiem apstākļiem jāsaprot tādi gadījumi, kad sakrīt visi KPL 798. panta pirmajā daļā norādītie apstākļi, proti, manta konfiscēta procesos par vienāda smaguma noziedzīgiem nodarījumiem, abos procesos mantai ir uzlikts arests, nolēmumi par mantas konfiskāciju pieņemti vienā datumā, kā arī abos procesos ir aizskartas cietušā mantiskās intereses. Līdz ar to turpmāk pastāvot vienādiem apstākļiem, priekšrocība būs dodama Latvijas tiesas nolēmuma izpildei. Tādējādi KPL 798. pants paredz prioritāti Latvijā pieņemtiem nolēmumiem par mantas konfiskāciju.  Likumprojekta 15. pants paredz KPL 798. panta ceturtajā daļā izslēgt vārdus "un informē zvērinātu tiesu izpildītāju" un papildināt ar jaunu teikumu "tiesa lēmumu nosūta izpildes iestādei." Saskaņā ar KPL 634.1 pantu lēmumu par mantas konfiskāciju izpilda ne tikai zvērināti tiesu izpildītāji, bet arī Valsts ieņēmumu dienests, tādējādi, lai netiktu uzskaitītas atsevišķi iestādes, kas izpilda lēmumus par mantas konfiskāciju, tiek norādīta vispārēja atsauce uz izpildes iestādi.  Likumprojekta 16. pants paredz izslēgt KPL 799. panta pirmo daļu, kura nosaka, ka persona, pret kuru vai pret kuras mantu vērsts lēmums par Latvijā izpildāmo mantas konfiskāciju, zvērināta tiesu izpildītāja darbības var pārsūdzēt Civilprocesa likumā noteiktajā kārtībā. Ņemot vērā to, ka lēmuma par mantas konfiskāciju izpildi reglamentē Civilprocesa likums un Noziedzīgi iegūtas mantas konfiskācijas izpildes likums, nav nepieciešams KPL atsevišķi norādīt, kādā kārtībā personas var pārsūdzēt izpildes iestādes darbības konfiskācijas izpildes procesa laikā.  Likumprojekta 17. pants paredz visā KPL 800. pantā izslēgt vārdus “vai mantas” (attiecīgā locījumā), kā arī ceturtajā daļā aizstāt vārdus "iegūtās mantas" ar vārdiem "iegūto naudas līdzekļu", ņemot vērā to, ka mantas konfiskācijas izpildes rezultātā saskaņā ar KPL 634.1 pantu, Civilprocesa likumu un Noziedzīgi iegūtas mantas konfiskācijas izpildes likumu vienmēr tiek iegūti naudas līdzekļi, līdz ar to likumā nav paredzēts ar ārvalsti sadalīt mantu. Gadījumos, kad cita Eiropas Savienības dalībvalsts lūdz konfiscēt un atdot pēc piederības īpašniekam vai likumīgajam valdītājam kādu konkrētu mantu, tiesa lēmumā attiecīgi norāda, ka manta ir atdodama pēc piederības īpašniekam vai likumīgajam valdītājam un nosūta to izpildei KPL 357. pantā noteiktajā kārtībā.  Likumprojekta 17. pants paredz arī visā pantā aizstāt vārdus "konfiskācijas" ar vārdiem "konfiskācijas izpildes", ņemot vērā to, ka tikai konfiskācijas izpildes rezultātā tiek iegūti naudas līdzekļi, kurus KPL 800. pantā paredzēts sadalīt ar Eiropas Savienības dalībvalsti. Tāpat arī termins “konfiskācijas izpilde” tiek lietots gan KPL 634.1 pantā, gan Civilprocesa likumā un Noziedzīgi iegūtas mantas konfiskācijas izpildes likumā, līdz ar to ar šiem grozījumiem tiek vienādota terminoloģija attiecībā uz mantas konfiskācijas izpildi.  Ievērojot iepriekš minēto, arī KPL 800. panta nosaukums tiek izteikts jaunā redakcijā, izslēdzot no tā vārdus “vai mantas” un aizstājot vārdus "konfiskācijas" ar vārdiem "konfiskācijas izpildes".  Likumprojekta 18. pants paredz izteikt KPL 832. panta pirmo daļu jaunā redakcijā, nosakot, ka ievērojot šā likuma 77.nodaļā minētos nosacījumus un kārtību, Tieslietu ministrija var lūgt, lai tiek izpildīta Latvijā piemērotā mantas atdošana pēc piederības īpašniekam vai likumīgajam valdītājam vai mantas konfiskācija, kas ir noteikta kā papildsods vai piespiedu ietekmēšanas līdzeklis, vai mantas īpašā konfiskācija (turpmāk — nolēmums par mantas konfiskāciju). Šobrīd spēkā esošā KPL 832. panta pirmā daļa noteic, ka, ievērojot šā likuma 77.nodaļā minētos nosacījumus un kārtību, Tieslietu ministrija var lūgt, lai tiek izpildīta Latvijā piemērotā mantas konfiskācija, kas ir noteikta kā pamatsods vai papildsods, vai manta ir konfiscējama uz cita likumā paredzēta pamata (turpmāk — nolēmums par mantas konfiskāciju), pirmkārt paredz Latvijā piemērotu mantas konfiskāciju, kas piemērota kā pamatsods, kaut arī Krimināllikuma 36. panta pirmā daļa šādu pamatsodu neparedz jau kopš 2013. gada 1. aprīļa, otrkārt neparedz mantas atdošanu pēc piederības īpašniekam vai likumīgajam valdītājam. Tādējādi ar Likumprojekta 18. pantu tiek precizēta Latvijā pieņemta nolēmuma par mantas konfiskāciju definīcija, pielāgojot to nacionālajam regulējam un ietverot tajā visus KPL un Krimināllikumā paredzētos mantas konfiskācijas un atdošanas veidus.  Likumprojekta 22. pants paredz papildināt pārejas noteikumus ar 75. punktu, nosakot, ka grozījumi šā likuma 793., 837., 860. un 880. pantā attiecībā uz Regulu Nr. 2018/1805 stājas spēkā 2020. gada 19. decembrī. Ņemot vērā, ka Konfiskācijas regula visās Eiropas Savienības dalībvalstīs, izņemot Dāniju un Īriju, kļūst piemērojama 2020.gada 19. decembrī. |
| 3. | | Projekta izstrādē iesaistītās institūcijas un publiskas personas kapitālsabiedrības | Lai nodrošinātu EPPO regulas pārņemšanu, Tieslietu ministrijā tika izveidota darba grupa ar pārstāvjiem no Iekšlietu ministrijas, Finanšu ministrijas, Ģenerālprokuratūras, Valsts policijas, Korupcijas novēršanas un apkarošanas biroja, Valsts ieņēmumu dienesta nodokļu un muitas policijas pārvaldes, Latvijas Zvērinātu advokātu padomes, Rīgas apgabaltiesas un Rīgas pilsētas Vidzemes priekšpilsētas tiesas.  Grozījumi KPL C daļā attiecībā uz ārvalstī un Eiropas Savienības dalībvalstī piemērotas mantas konfiskācijas izpildi un Konfiskācijas regulas ieviešanu tika izskatīti darba grupā Kriminālprocesa likuma C daļas "Starptautiskā sadarbība krimināltiesiskajā jomā" grozījumu izstrādei, kurā piedalījās pārstāvji no Augstākās tiesas, pilsētas (rajona) tiesām, Ģenerālprokuratūras, Valsts policijas, Valsts probācijas dienesta, Korupcijas novēršanas un apkarošanas biroja, Latvijas Universitātes, Valsts ieņēmumu dienesta, Ieslodzījuma vietu pārvaldes. |
| 4. | | Cita informācija | Nav. |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | Amatpersonas un institūcijas, kas veic kriminālprocesu. |
| 2. | Tiesiskā regulējuma ietekme uz tautsaimniecību un administratīvo slogu | | Nav. |
| 3. | Administratīvo izmaksu monetārs novērtējums | | Nav. |
| 4. | Cita informācija | | Nav. |
|  | | | |
| **III. Tiesību akta projekta ietekme uz valsts budžetu un pašvaldību budžetiem** | | | |
| Projekts šo jomu neskar. | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts "Grozījumi 2012. gada 19. jūnija Ministru kabineta noteikumos Nr. 431 "Kārtība, kādā mantas konfiskācijas rezultātā iegūtos naudas līdzekļus vai mantu sadala ar ārvalstīm, un kārtība, kādā naudas līdzekļus pārskaita uz ārvalstīm" |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Padomes regula (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei un Eiropas Parlamenta un Padomes Regula (ES) 2018/1805 (2018. gada 14. novembris) par iesaldēšanas rīkojumu un konfiskācijas rīkojumu savstarpējo atzīšanu. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |
| --- | --- | --- |
| **1. tabula Tiesību akta projekta atbilstība ES tiesību aktiem** | | |
| Projekts šo jomu neskar. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk - starptautiskais dokuments) datums, numurs un nosaukums | Padomes regula (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei. | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei. | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde. | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā. |
| EPPO regula vispārīgi | Likumprojekta 1. pants | Atbilst |
| EPPO regulas 13. panta 1. punkts | Likumprojekta 1. pants | Atbilst |
| EPPO regulas 25. panta 6. punkts | Likumprojekta 3. pants | Atbilst |
| EPPO regulas 28. panta 1. punkts | Likumprojekta 1. pants | Atbilst |
| EPPO regulas 28. panta 4. punkts | Likumprojekta 1. pants | Atbilst |
| EPPO regulas 29. pants | Likumprojekta 2. pants | Atbilst |
| Konfiskācijas regula vispārīgi | Likumprojekta 12., 19., 20. un 21. pants | Atbilst |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Saistības nav pretrunā ar citām Latvijas Republikas starptautiskajām saistībām. | |
| Cita informācija | Ņemot vērā, ka EPPO regula un Konfiskācijas regula ir tieši piemērojama, tās normas, kas nav minētas 2. tabulā, piemērojamas tieši un nav pārņemamas nacionālajās tiesībās. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Īpašas komunikācijas aktivitātes nav plānotas. |
| 2. | Sabiedrības līdzdalība projekta izstrādē | Lai informētu sabiedrību par likumprojektu un dotu iespēju izteikt par to viedokļus, likumprojekts saskaņā ar Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” 2020. gada ….. ievietots Tieslietu ministrijas interneta mājaslapā sadaļā „Sabiedrības līdzdalība”. |
| 3. | Sabiedrības līdzdalības rezultāti | …… |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Iesniedzējs:

Tieslietu ministrijas

valsts sekretārs Raivis Kronbergs

Z.Ozola

67036970, Zane.Ozola@tm.gov.lv

M.Bidiņa

67036908, Maija.Bidiņa@tm.gov.lv

1. Pieejams: <https://tm.gov.lv/lv/aktualitates/tm-informacija-presei/izstradata-rokasgramata-ricibai-ar-mantu-kriminalprocesa> [↑](#footnote-ref-1)